Läänemere selgrootute loend

Loendis on Läänemerest leitud selgrootute liigid HELCOM-i 2020. aasta aruande (HELCOM Checklist 2.0 of Baltic Sea Macrospecies) alusel (makroskoopilised ehk palja silmaga nähtavad organismid).
Käsnad ("Porifera").
Käsnasid on Läänemeres 27 liiki, suurem osa neist elab ainult Läänemere lõunaosas ja Läänemerd Põhjamerega ühendavate väinade piirkonnas. Üksikud mageveekäsnad võivad meres esineda kohati, madala soolsusega rannikupiirkondades, järvekäsn ainult suurte jõgede estuaarides Läänemere lõunaosas.
Ainuõõssed "Cnidaria".
Ainuõõsseid on Läänemeres loendatud 113 liiki.
Õisloomad ("Anthozoa").
Õisloomi on Läänemeres 32 liiki, esinevad Läänemerd Põhjamerega ühendavate väinade piirkonnas ja osa Läänemere lõunaosas. HELCOM-i nimistus sisalduvatele on lisatud üks, 2013. aastal Kieli lahes avastatud võõrliik "Diadumene lineata".
Karikloomad ("Scyphozoa").
Karikloomi on Läänemeres kaks liiki.
1999. aastal leiti Läänemeres Musta mere päritolu meduus "Maeotias marginata", mille esinemise kohta praegu andmed puuduvad.
Hüdraloomad ("Hydrozoa").
Hüdraloomi on Läänemeres tuvastatud 39 liiki, HELCOM-i nimistu andmetel on liike 79. Allpool on loetletud osa liike.
Kammloomad ("Ctenophora").
Kammloomi on Läänemeres teadaolevalt 6 liiki (HELCOM-i nimistust puuduvad).
Lameussid ("Platyhelminthes").
Läänemeres leidub HELCOM-i nimistu järgi 28 liiki lameusse. 2012. aasta seisuga oli Eesti merevetes leitud 8 liiki lameusse, kõik ripsusside klassist.
Ümarussid ("Nematoda").
HELCOM-i aruandes on nimetatud üks vabalt elav ümarussiliik "Hydromermis contorta", kes asustab Kura säärlõugast ja riimveelist Szczecini lahte. Eesti vetest leiti 1989. aastal Aasiast pärit võõrliik, angerja ujupõies parasiteeriv nematood "Anguillicola crassus", mida peetakse üheks ohuks euroopa angerja populatsioonide jätkusuutlikkusele (puudub HELCOM-i nimistust, kuna siseparasiidid on sealt välja jäetud).
Lülijalgsed ("Arthropoda").
Lülijalgseid on Läänemeres loendatud 791 liiki.
Vähilaadsed ("Crustacea").
Lehtjalalised ("Phyllopoda").
Meiobentose hulka kuuluvad vesikirbulised ("Cladocera") puuduvad HELCOM-i nimistus. Eesti merealade vetes oli 2012. aasta seisuga esindatud 19 liiki, kellest tuntumad on rannikulähedastes vetes elav meri-nokik (alamliik "Bosmina coregoni maritima"), rohkem avamere pindmistes kihtides elutsev nordmanni rübik ("Evadne nordmanni"), merelahtedes väga arvukas liik tavaline paunik ("Podon polyphemoides"), meri-paunik ("Podon leuckarti") jt. Eraldi on kirjanduses käsitletud võõrliike:
Aerjalalised ("Copepoda").
Meiobentilisi aerjalalisi HELCOM-i nimistus pole. 2008. aastast pärineb HELCOM-i nimistu Läänemere loomhõljumi kohta, milles on kokku loetud 63 aerjalaliste liiki. 2012. aasta seisuga on 26 liiki loetud kokku Eesti merevetes. Kõige tavalisemad ja arvukamad Eesti merevetes on mereliigid ebahormik ("Pseudocalanus elongatus"), putak ("Centropages hamatus"), koodik ("Temora longicornis") ja oga-tömbik ("Acartia longiremis") ning riimveeliigid mere-järvehormik ("Limnocalanus grimaldi"), tavaline ahaskoodik ("Eurytemora hirundoides") ja tavaline tömbik ("Acartia bifilosa"). Muid Läänemere liike:
Vääneljalalised ("Cirripedia").
Läänemeres on HELCOM-i nimistu järgi leitud kuus liiki vääneljalalisi, neist Eesti vetes leidub vaid üks liik.
Lisaks neile kuuele on mõni allikas maininud lõunapoolkera tõruvähiliigi "Elminius modestus" ja nuivähi "Lepas anatifera" esinemist
Karpvähilised ("Ostracoda").
Alla 2 mm pikkusega karpvähilisi, kes võivad elutseda nii avavees hõljumis kui ka veekogu põhjas ja taimestikul, HELCOM-i aruanne ei hõlma. Eesti merealade vetes oli 2012. aasta seisuga öeldud olevat 38 liiki karpvähilisi, kuid oletatakse, et tegelikult võib liike olla rohkem kui neid on registreeritud.
Müsiidilised ("Mysidacea").
HELCOM-i nimestiku järgi on Läänemeres leitud 26 liiki müsiidilisi, neist Eesti vetes leidub kaheksa liiki.
Põnguskilbilised ("Cumacea").
Läänemeres on leitud HELCOM-i andmetel 38 liiki põnguskilbilisi, 2012. aasta seisuga on mainitud ühe liigi esinemine Eesti merevetes, samas on ka väidetud, et Eesti vetes ei ela ükski liik. Enamus Läänemeres elavaid põnguskilbilisi elab Taani väinades ja nendega piirnevatel merealadel, veidi põhjapoolsema levikuga on "D. rathkei".
Sõrgkakandilised ("Tanaidacea").
HELCOM-i aruande järgi leidub Läänemeres seitset liiki sõrgkakandilisi, kes valdavalt elavad Taani väinade piirkonnas. Eesti vetes esineb neist kaks hiljuti avastatud võõrliiki, neist ühte HELCOM-i nimestikus pole.
Kakandilised ("Isopoda").
Läänemeres on HELCOM-i andmetel loendatud 31 kakandilise liiki, 2012. aasta seisuga elas Eesti vetes neist kaheksa.
Kirpvähilised ("Amphipoda").
Läänemeres on HELCOM-i andmetel loendatud 186 liiki kirpvähilisi, Eesti merealadelt on leitud 14 liiki. Allpool loetletud osa liikidest. 
Kümnejalalised ("Decapoda").
HELCOM-i aruande järgi on Läänemeres 78 liiki kümnejalalisi, Eesti merevetes oli 2012. aasta seisuga kolm liiki, neile on hiljem lisandunud kaks. Allpool loetletud osa Läänemere kümnejalaliste liikidest.
Ämblikulaadsed ("Arachnida").
HELCOM-i nimistu järgi on Läänemerest leitud kolme liiki ämblikulaadseid, neist vesiämblik elab ka Eesti vetes.
Putukad ("Insecta").
HELCOM-i nimistu järgi on Läänemerest leitud 373 liiki putukaid kuuest seltsist; 2012. aastal oli Eesti merevetes loendatud 61 liiki neljast seltsist (pluss kaks liiki hooghännalisi, keda tänapäeval enam putukate hulka ei liigitata).
Lutikalised ("Hemiptera").
Läänemerest on leitud 25 liiki lutikalisi liuskurlaste, sõudurlaste, vesiharklaste jt sugukondadest.
Mardikalised ("Coleoptera").
Läänemeres on leitud 42 liiki mardikalisi peamiselt ujurlaste, vesimardiklaste, kukriklaste, vesilaste, aga ka kärsaklaste, poilaste jt sugukondadest. Allpool loetletud osa liikidest.
Ehmestiivalised ("Trichoptera").
Läänemeres on teada 73 liiki ehmestiivalisi. Veekeskkonnaga on nad seotud ainult oma vastsestaadiumis. Allpool loetletud osa liikidest.
Ühepäevikulised ("Ephemeroptera").
Läänemeres 18 liiki ühepäevikulisi, kes veekeskkonnaga on seotud ainult oma vastsestaadiumis.
Kahetiivalised ("Diptera").
Läänemerest on leitud kahetiivalisi 179 liiki peamiselt surusääsklaste, üksikuid liike ka habesääsklaste, klaasiksääsklaste, karksääsklaste, sookärblaste ja parmlaste sugukondadest. Kõigi nende liikide elutsüklis on üksnes vastsejärk seotud veega. Allpool loetletud osa liikidest.
Kiililised ("Odonata").
HELCOM-i aruande järgi leidub Läänemeres 30 liiki kiililisi, kes on veekeskkonnaga seotud oma vastsejärgus.
Sammalloomad ("Bryozoa").
Läänemeres on HELCOM-i nimistu järgi leitud 135 liiki sammalloomi, MZG andmebaasi järgi 24. 2012. aasta seisuga on Eesti merevetes leitud 2 liiki. Allpool on loetletud osa liikidest.
Rõngussid ("Annelida").
HELCOM-i nimistu järgi on Läänemeres leitud 492 liiki rõngusse, 2012. aasta seisuga oli Eesti merevetes tuvastatud 40 liiki rõngusse.
Hulkharjasussid ("Polychaeta").
HELCOM andmetel on Läänemeres 359 liiki hulkharjasusse, Eesti merevetes on tuvastatud kaheksa liiki. Allpool on loetletud osa liikidest.
Vöösed ("Clitellata").
Väheharjasussid ("Oligochaeta").
Läänemeres on 77 liiki väheharjasusse klaasliimuklaste ("Naididae") sugukonnast, 14 liiki valgeliimuklaste ("Enchytraeidae") ja neli liiki rabeliimuklaste ("Lumbriculidae") sugukonnast. Allpool on loetletud osa liike.
Kaanid ("Hirudinea").
Läänemeres on leitud 13 liiki kalakaanlaste ("Piscicolidae") sugukonnast ja kuus liiki ahaskaanlaste ("Erpobdellidae") sugukonnast.
Kärssussid ("Nemertea").
HELCOM-i nimistu järgi on Läänemeres leitud kärssusse 20 liiki, 2012. aasta seisuga arvati neist Eesti merevetes elavat 3 liiki. Kirjanduses on teated "Sacconemertes arenosa" ja "Prostoma obscurum" leidumise kohta Läänemeres.
Keraskärssussid ("Priapulida").
HELCOM andmetel elab Läänemeres kaks liiki keraskärssusse, Eesti merevetes elab üks liik.
Siilussid ("Kinorhyncha").
Et meiobentilisi, kõige enam millimeetrise kehapikkusega siilusse ei loeta makroskoopiliste selgrootute hulka, puuduvad need HELCOM-i nimistus. Siilussid on üksnes merelise eluviisiga ja Läänemeres elavad madalale soolsusele tolerantsed liigid.
Limused (Mollusca).
Karbid (Bivalvia).
Läänemeres on HELCOM-i aruande andmetel leitud 137 liiki karpe. Allpool on loetletud osa liike.
Teod (Gastropoda).
HELCOM-i aruande andmetel on Läänemerest leitud 193 liiki tigusid. Allpool on loetletud osa liike.
Lasnjalgsed ("Scaphopoda").
Läänemeres elab 2 liiki lasnjalgseid, neid leidub üksnes Kattegatis ja Öresundis.
Soomuslimused ("Polyplacophora").
Läänemere üheksa liiki soomuslimuseid elavad Taani väinade piirkonnas.
Okasnahksed ("Echinodermata").
Läänemeres leidub HELCOM-i nimistu andmetel 56 liiki okasnahkseid põhiliselt meripurade, meritähtede ja madutähtede klassidest. Et nad ei talu madalat soolsust, jääb suurema osa liikide leviala Läänemerd Põhjamerega ühendavate väinade piirkonda ja nende lähivetesse. Eesti vetes on kohatud tavalist meritähte ja valkjaspunast madutähte. Juhuleiuna oli 2022. aasta suvel liigini määramata merisiilik Pirita rannas. Allpool on loetletud osa liike.